《次韵王帅彦昭破贼》
宋代·叶集之

将略兵机断若神，济时须仗老成人。指挥自事囊中智，谋议谁参幕府宾。

已喜雄威存楚越，更有馀策取绥银。明年此去登黄阁，要使恩沾万国春。

作者简介：叶集之，生平不详，曾与释惠洪有唱和（《石门文字禅》卷三《次韵叶集之同秀实敦素道夫游北山会周氏书房》）。今录诗三首。